Fudžaira
Fudžaira (arapski: الفجيرة, engleski: Fujairah) je glavni grad Emirata Fudžaira od 
72.292 stanovnika, u federaciji Ujedinjeni Arapski Emirati.

Inače cijeli Emirat ima svega 182.023 stanovnika.

Geografija i klima 
Grad Fudžaira leži na istočnoj brdovitoj strani poluotoka Musandam, duž ravne pješćane obale Omanskog zaljeva, tako da nema dobru prirodnu luku.

Fudžaira ima tropsku savansku klimu (tip AS) po Köppenovoj klasifikaciji klime, sa toplim zimama i vrućim ljetima. Prosječna temperatura godišnja iznosi oko 26.9°C i rijetko prelazi 40°C. 
Prevladavaju istočni vjetrovi sa Indijskog oceana koji zimi donose kišu.

Godišnja količina oborina je mala, prosječno iznosi svega 102 mm, ali to je izuzetno puno u odnosu na ostali dio Arapskog poluotoka.

Historija 
Sve do 1970-ih Fudžaira je bio malo ribarsko-trgovačko naselje, sa vrlo malom lučicom. Gradska 
općina osnovana je 1969.
Od kad je početkom 1980-ih izgrađena nova kontejnerska luka, grad je izrastao u značajni transportni centar za prekrcaj roba.

Znamenitosti i obrazovanje

Najveća znamenitost Fudžaire je džamija al-Badija iz 1446. izgrađena od adobe opeka, ona je i najstarija mošeja u 
Ujedinjenim Arapskim Emiratima. Značajna je i utvrda Fudžaira podignuta 1670. koju su Englezi teško oštetili u napadu početkom 20. vijeka. Ona je dugo vremena bila jedina kamena građevina na tom dijelu obale, a služila je podjednako za odbranu kao i dom vladarske dinastije.

Danas je atrakcija i velika moderna džamija šeika Zijada, koja zauzima površinu od tri nogometna igrališta iz koje se uzdiže 6 minareta od po 100 metara.

Univerzitet Adžman nauke i tehnologije osnovan 1988. je najstariji gradski univerzitet, pored njega u gradu djeluju i Visoki tehnološki koledž HCT osnovan 2004., Fudžaira koledž osnovan 2006. i Institut za primjenjenu tehnologiju osnovan 2005.

Privreda i transport
Za ekonomiju grada najvažnija je luka u koju dnevno stiže i po 40 tankera, i puno brodova sa stokom za ostale gradove Emirata i zaljeva.
Fudžaira ima nekoliko tvornica za proizvodnju  keramike i obradu mramora, podignutih krajem 20. vijeka.

Fudžaira se pored luke želi razviti i kao turistički centar, jer je Omanski zaljev puno ljepši za kupanje, a i klima je ugodnija nego u ostalim gradovima Emirata koji leže u Perzijskom zaljevu. Zbog tog se ubrzano grade brojni luksuzni hoteli Meridien, Hilton, Nur Ardžan...Isto tako forsira se izgradnja trgovačkih centara koji bi isto tako trebali privući turiste, kao i lokalno stanovništvo, nedavno je podignut City Cenar Fujairah od 34 000 m².

Grad je danas povezan dobrim magistralnim asfaltnim cestama sa Šardžom, i gradovima Omanskog zaljeva i susjednim Sultanatom Omanom. Jugo zapadno od centra grada nalazi se međunarodni aerodrom (IATA: FJR, ICAO: OMFJ).

Izvori

Vanjske veze 

 Fujairah Municipality  
 About Fujairah na portalu Fujairah e-Government  

 
Gradovi u Ujedinjenim Arapskim Emiratima